**Knjižna zbirka SINJI GALEB**

Veste, katerega leta se je vse skupaj začelo? In kdo je bil glavni »krivec«, da se je sploh začelo in da danes poznamo številne knjižne junake? Pa kako je zbirka, za katero bi današnji otroci rekli ne samo, da je stara, ampak staaaaaaraaaaa kot Zemlja, dobila svoje ime? No, če ste vsaj na eno izmed vprašanj odgovorili z »ne« (priznam, tudi moj odgovor je bil še do pred kratkim negativen na vsa tri), lahko v spodnjem zapisu prijadrate do zanimivih dejstev ☺.

Luč sveta je **Sinji galeb**, zbirka knjig za mladino, namenjena otrokom starim nekje med 10 in 14 let, ugledala daljnega leta **1952**, ko je pri založbi **Mladinska knjiga** izpod taktirke takrat glavnega urednika zbirke, **Ivana Minattija**, izšel prvi zvezek.

Prepričana sem, da nas velika večina ob besedni zvezi »sinji galeb« pomisli na knjigo **Bratovščina Sinjega galeba** in le malokdo na ime zbirke, ki je po Seliškarjevi pustolovski zgodbi dobila ime. Vendar pa ta naslov ni bil **prvi**, ki je izšel v njej, kajti častno številko ena si je prislužilo delo **Mladost v džungli indijskega avtorja Dhana Gopala Mukerdjija**.

Ob tako visokem jubileju smo se tudi v naši šolski knjižnici odzvali na poziv Mladinske knjige k sodelovanju in pripravili razstavo »Sinjih galebov«, ki bogatijo naše knjižne police. Zahvaljujemo se tudi vam, ki ste se odzvali našemu vabilu, da sodelujete pri oblikovanju te razstave. Tako smo hvaležni, da lahko med več kot **350** do danes **izdanih naslovov** na naši razstavi na ogled postavimo naslov, ki je v zbirki izšel **leta 1953** pod zaporedno **številko 6** – **Sajo in njena bobra**. Če vprašate mene, sem nad knjigo navdušena, že ko začnem brati samo notranjo naslovno stran, na kateri je zapisano: *»Namenjeno otrokom na vsem svetu in vsem ljudem, ki ljubijo tišino.«* In če vemo, da so se prav vsi uredniki zbirke zavzemali, da so dela, ki so izhajala v njej, bila (in seveda še vedno so) kvalitetna in zato skrbno izbrana, se lahko k prebiranju njenih naslovov odpravimo z največjim veseljem.

Plovbo nadaljujemo s **številkami 9, 13 in 20**, ko s številkama **26 ter 27** priplujemo v pristanišče **leta 1955** in se zasidramo pri, na naši razstavi razstavljenem prvem slovenskem naslovu - še kdo dvomi, da vse na-ključ-je? - **Posadka brez ladje I, II** avtorja **Toneta Seliškarja.**

Da je zbirka Sinji galeb res pisana druščina pisateljev, žanrov in knjižnih junakov priča dejstvo, da so (tudi) v njej izšli naslovi del, ki jih danes brez težav uvrščamo med same klasike: **Pod svobodnim soncem, Jonatan Livingston Galeb, Momo, Geniji v dolgih in kratkih hlačah, Mali princ, Ronja, Pika Nogavička, Bratovščina Sinjega galeba in še in še …**

Kronološko razstavljena dela zaključijo **Vafljevi srčki** pod zaporedno številko **342,** ki so pri slovenskih bralcih med zvezde izstrelili norveško avtorico **Mario Parr**.

**Sinji galeb**, naj ti tudi mi zaželimo **vse najboljše** ob častitljivi obletnici in še na mnoge »večne« knjižne naslove, ki jih tako skrbno in preudarno ponujaš v branje **že 70 let!**